คลังโยนบอร์ดลุยแก้กฎหมาย‘หวยออนไลน์’
คลังโยนบอร์ดลุยแก้กฎหมายสลากฯ ทำคลอดหวยออนไลน์
28 ธ.ค. 2555

คลังโยนบอร์ดลุยแก้กฎหมายสลากฯ ทำคลอดหวยออนไลน์ 
นายทนุศักดิ์ เล็กอุทัย รมช.คลัง ซึ่งกำกับดูแลสำนักงานสลากกินแบ่งรัฐบาล เปิดเผยว่า ได้มอบอำนาจให้คณะกรรมการสลากฯ ไปพิจารณาถึงความเหมาะสมและความจำเป็นในการแก้ไขพระราชบัญญัติ (พ.ร.บ.) สำนักงานสลากกินแบ่งรัฐบาล พ.ศ. 2517 และพิจารณาข้อเสนอของคณะกรรมการป้องกันและปราบปรามการทุจริตแห่งชาติ (ป.ป.ช.) ในเรื่องการจัดสรรโควตา การขายเกินราคา และแนวทางในการจำหน่ายสลากด้วยเครื่องอัตโนมัติ (หวยออนไลน์) ให้มีความชัดเจน 
นอกจากนี้ ยังเสนอแนวทางว่าควรมีการประเมินผลของโครงการหวยออนไลน์เป็นประจำทุกปี จากองค์กรอิสระที่ไม่แสวงหากำไร และไม่มีส่วนได้เสียจากสำนักงานสลากฯ 
“ผมไม่มีอำนาจจะไปสั่งบอร์ดให้ไปดำเนินการอย่างโน้นอย่างนี้ แต่ได้ให้นโยบายที่ชัดเจนไปหมดแล้วควรมีหวยออนไลน์ เพราะเป็นโครงการที่มีประโยชน์ ทั้งช่วยแก้ปัญหาการจำหน่ายสลากฯ เกินราคา การดึงเงินจากหวยใต้ดินขึ้นมาอยู่บนดิน รวมถึงเป็นแหล่งรายได้ของรัฐบาลที่จะนำไปพัฒนาประเทศในอนาคต” นายทนุศักดิ์ กล่าว